Speaker deel van taakspan oor Rusland-Oekraïne-konflikNosiviwe Mapisa-Nqakula (Argieffoto: GCIS) Nosiviwe Mapisa-Nqakula, speaker van die Nasionale Vergadering, neem tans deel aan ŉ ses dag lange diplomatieke skakeling in haar kapasiteit as ŉ lid van die Interparlementêre Unie (IPU) se taakspan oor die Rusland-Oekraïne-konflik. Die IPU is ŉ internasionale organisasie van nasionale parlemente wat diplomasie fasiliteer. Die taakspan van nege lede is in April 2022 aangestel en sal in gesprek tree met die parlemente van Oekraïne en Rusland om ŉ algehele skietstilstand te bereik en om by te dra tot maatreëls wat kan lei tot langtermyn oplossings en die organisering van humanitêre bystand. Die reis volg ná ŉ uitnodiging deur die parlemente van Oekraïne en Rusland en sluit ŉ vriendskaplikheidsbesoek in aan die speaker van die Poolse senaat in Warskou in voor die taakspan vandeesweek na Kiëf en Moskou reis, sê Moloto Mothapo, woordvoerder van die parlement. Die konflik tussen Rusland en Oekraïne vorm deel van die nood-items wat in Maart tydens die IPU se 144ste vergadering bespreek is. Die debat het gelei tot die aanvaarding van ŉ resolusie om ŉ IPU-taakspan aan te stel om in gesprek te tree met die parlemente van albei lande en om kragte te snoer met ander bemiddelingspartye om ŉ einde te bring aan die konflik. Die taakspan het reeds vier beplanning- en voorbereidingsessies gehou voor die geskeduleerde gesprekke met die twee lande. “Speaker Mapisa-Nqakula het haar optimisme uitgespreek dat die huidige pogings van die IPU tot ŉ skietstilstand sal lei; dat die gaping tussen die twee lande vernou sal word; en dat ŉ omgewing geskep kan word waar ŉ ooreenkoms onderhandel kan word om vrede tussen Oekraïne en Rusland te bewerkstellig.” Die IPU-afvaardiging staan onder leiding van die president van die taakspan dr Ali Rashid Al Nuaimi, IPU-adjunkpresident en lid van die Federale Nasionale Raad van die Verenigde Arabiese Emirate. Deelnemende taakspanlede sluit in speakers van die parlemente van Namibië, Suid-Afrika en Uruguay, en LP’s van Indonesië, Israel en Kazakstan. Mapisa-Nqakula het haar kommer uitgespreek oor die lyding wat die voortgesette konflik veroorsaak vir albei lande en talle ander lande in die wêreld wat negatief geraak word deur die afname in basiese huishoudelike voorraad en stygende kospryse. Sy sal na verwagting op 16 Julie 2022 na Suid-Afrika terugkeer.